
PËR VLERËSIMIN E VEPRIMTARISË SË KONTROLLIT TË LARTË 
TË SHTETIT PËR VITIN 2015

	Kuvendi i Shqipërisë,
	- Duke njohur dhe vlerësuar rolin e Kontrollit të Lartë të Shtetit, si institucioni kushtetues i pavarur i kontrollit të jashtëm ekonomiko-financiar, që auditon procedurat dhe zbatimin e ligjeve që rregullojnë menaxhimin me eficiencë dhe dobishmëri të fondeve dhe pronës publike e shtetërore;
	- Duke vlerësuar rëndësinë e funksionimit të këtij institucioni mbi bazë të garantimit të parimeve të pavarësisë, integritetit, objektivitetit, përgjegj-shmërisë, interesit të publikut, profesionalizmit, bashkëpunimit dhe transparencës;
	- Duke mbështetur dhe nxitur Kontrollin e Lartë të Shtetit për të punuar dhe kontribuar për një qeverisje të mirë, nëpërmjet parandalimit dhe luftës pa kompromis kundër korrupsionit dhe abuzimeve në administrimin e pronës publike, rritjes së besimit të publikut dhe nxitjes së përdorimit me ekonomicitet, eficiencë dhe efikasitet të fondeve publike, në përputhje me kuadrin ligjor në fuqi dhe praktikat më të mira të BE-së e standardeve ndërkombëtare INTOSAI;
	- Duke pranuar se përmbushja e prioriteteve dhe objektivave të procesit të integrimit në Bashkimin Evropian, kërkon standarde më të larta dhe rezultate më të qëndrueshme e në rritje progresive, në funksion të përmirësimit të shtetit ligjor përmes koordinimit të punës me strukturat e tjera shtetërore dhe atyre të pavarura që ushtrojnë veprimtari në fushën e mbikëqyrjes dhe të zbatimit të ligjit në drejtim të zbatimit të rekomandimeve të KLSH-së;
	- Duke besuar se analiza vjetore e veprimtarisë së këtij institucioni, në funksion të ushtrimit të rolit mbikëqyrës të Kuvendit, i shërben vlerësimit të arritjeve dhe evidentimit të mangësive, si dhe administrimit sa më të mirë të burimeve të veta njerëzore dhe financiare, me qëllim realizimin e objektivave, në përputhje me Planin Strategjik 2015-2017 dhe Strategjinë e Zhvillimit të  KLSH-së;
	- Duke vlerësuar angazhimet për zbatimin e ligjit organik nr. 154/2014 “Për organizimin dhe funksionimin e Kontrollit të Lartë të Shtetit”;
	Pas analizës, shqyrtimit dhe diskutimit të raportit të Kontrollit të Lartë të Shtetit për vitin 2015, Kuvendi i Shqipërisë konstaton se:
	- Në drejtim të kuadrit ligjor, KLSH-ja gjatë vitit 2015:
	- Ka zhvilluar veprimtarinë e saj në bazë të një kuadri të ri ligjor dhe të përputhur me standardet ndërkombëtare të Institucioneve Supreme të Auditimit;
	- Me miratimin e ligjit të ri organik, u angazhua tërësisht për hartimin e kuadrit rregullator të menaxhimit institucional e metodologjik dhe orientoi veprimtarinë drejt modernizimit dhe reformimit institucional; 
	- Me ligjin e ri siguroi një platformë solide për vijueshmërinë në të ardhmen të veprimtarisë së saj, në përputhje me Standardet Ndërkombëtare të Auditimit Publik (ISSAI), si dhe u përball me sfida institucionale për të implementuar ISSAI-n;
	- Në drejtim të veprimtarisë audituese, KLSH-ja gjatë vitit 2015:
	- Ka planifikuar dhe realizuar pothuajse një numër të njëjtë  auditimesh, krahasuar  me vitin 2014;
	- Ka evaduar gjithsej 158 nga 174 auditime të kryera, nga ku vërehet trend rritës në auditimet e performancës, si dhe kryerja për herë të parë e auditimit në teknologjinë e informacionit, si dhe dhënies së opinionit për pasqyrat financiare;
	- Ka realizuar dhe evaduar 12 auditime performance, ku ka ardhur duke u rritur numri i gjetjeve, konkluzioneve dhe rekomandimeve, si dhe numri i subjekteve të përfshira;
	- Ka ushtruar veprimtarinë audituese në 211 institucione, sipas niveleve të administrimit shtetëror, administratës fiskale dhe shoqërive me kapital shtetëror;
	- Ka zbuluar një shumë totale të dëmit efektiv të përgjithshëm për parregullsi dhe shkelje financiare, në të ardhurat dhe në shpenzimet e kryera  në vlerën 125,76 miliardë lekë. Këto shkelje financiare i përkasin veprimtarisë ekonomike-financiare për periudhën kohore 2008–2015;
	- Ka rekomanduar për zhdëmtim 46,7 për qind të totalit të shkeljeve financiare;
	- Ka pasur rritje të indikatorit të dobisë së rezultateve të auditimit, ku rezulton se për çdo një lek të shpenzuar nga Buxheti i Shtetit, nga ana e KLSH-së, janë kërkuar për t’u zhdëmtuar 180,1 lekë;
	- Ka pasur pothuajse të njëjtin trend me atë të vitit 2014 në rekomandimet e auditimeve të kryera gjatë vitit 2015. Në total janë 4100 rekomandime që përfshijnë  masa organizative, masa administrative dhe masa disiplinore; 
	- Ka pasur ulje të indikatorit të performancës në lidhje me zbatimin e këtyre rekomandimeve për të gjitha kategoritë;
	- Ka rekomanduar për ndryshime legjislative në 35 raste, me spektër të gjerë, që përfshijnë amendime kushtetuese, ndryshime të ligjeve bazë, si dhe ndryshime të vendimeve të Këshillit të Ministrave apo dhe akte të tjera rregullative;
	- Ka kryer kallëzimet penale, në kuadër të luftës ndaj korrupsionit dhe shfaqjeve që rrezikojnë standardet e qeverisjes. Për 2015, KLSH-ja i ka adresuar organit të Prokurorisë 51 kallëzime penale për 159 zyrtarë.
	- Në drejtim të menaxhimit institucional, KLSH-ja gjatë vitit 2015:
	- Ka vijuar reformimin institucional, 
	me strukturën e re organizative,  e cila është përshtatur  me ligjin e ri, si dhe me objektivat strategjikë të institucionit; 
	me hartimin e akteve dhe udhëzimeve të domosdoshme, në kuadër të zbatimit të ligjit, strategjisë së zhvillimit institucional dhe implementimit të  standardeve dhe praktikave më të mira ndërkombëtare; 
	me forcimin e kapaciteteve audituese dhe zhvillimin e burimeve njerëzore përmes trajnimeve profesionale brenda dhe jashtë vendit;  
	- Ka rritur transparencën institucionale, duke vijuar komunikimin dhe bashkëpunimin me palët e interesuara, publikun, median, publikimet, si dhe ka zhvilluar dhe ka marrë pjesë në veprimtari shkencore;
	- Ka analizuar veprimtarinë administrative të KLSH-së nëpërmjet analizës SWOT, e cila garanton zhvillimin e qëndrueshëm të institucionit;
	- Ka zhvilluar më tej marrëdhëniet me partnerët ndërkombëtarë INTOSAI dhe EUROSAI. Në kuadër të projekteve IPA, KLSH-ja ka filluar të zbatojë projektin IPA “Forcimi i kapaciteteve të auditimit të jashtëm” me vlerë 2,8 milion euro; 
	- Në kuadër të bashkëpunimit institucional me Kuvendin e Shqipërisë, marrëdhëniet kanë qenë bashkëpunuese, me raportime dhe informacione të raporteve zyrtare për komisionet e Kuvendit, si dhe në implementimin e ligjit të hyrë në fuqi në muajin shkurt të vitit 2015.
	- Raporti shoqërohet edhe me raportin e auditimit të brendshëm dhe zbatimin e buxhetit për KLSH-në.
	Për vitin 2016 dhe për 6-mujorin e parë të vitit 2017, Kuvendi i Shqipërisë kërkon nga Kontrolli i Lartë i Shtetit fokusimin, në mënyrë të veçantë në këto drejtime:
	1. Të vijojë implementimin dhe rritjen e cilësisë së shërbimit, duke konsideruar që ligji i ri, riorganizimi i ri strukturor, si dhe format e reja bashkëkohore të auditimit dhe analizës duhet të vihen në shërbim të zgjidhjes konstruktive të problematikave të vërejtura gjatë vitit 2015.
	2. Pavarësisht përmirësimit të kuadrit ligjor e rregullativ, prioritet në vijimësi duhet të jetë implementimi i standardeve ndërkombëtare të auditimit, studimi i kujdesshëm dhe integral i ISSAI-eve, interpretimi i tyre brenda kontekstit shqiptar të auditimit të aktivitetit ekonomik publik, si edhe aksesit të kufizuar në informacion që shpeshherë ofrojnë subjektet nën auditim.
	3. Në drejtim të veprimtarisë audituese, Kontrolli i Lartë i Shtetit duhet të vijojë me rritjen e cilësisë dhe konsolidimin e mëtejshëm të auditimeve të ligjshmërisë e përputhshmërisë, të teknologjisë së informacionit, dhe veçanërisht në auditimet e performancës.  
	4. KLSH-ja në vijimësi duhet të konsolidojë kryerjen e auditimeve financiare (certifikimin e pasqyrave financiare) të qeverisjes së përgjithshme deri në arritjen e objektivit final të dhënies së opinionit për pasqyrat financiare të gjithë Qeverisë. 
	5. KLSH-ja nxitet që për 3 vjet të auditojë të gjitha privatizimet dhe kontratat koncensionare të realizuara në sektorët strategjikë në 25 vitet e fundit,  për të vlerësuar ligjshmërinë, efektivitetin dhe ndikimin e tyre në Buxhetin e Shtetit dhe te publiku.
	6. KLSH-ja të vijojë me përmbushjen e objektivave për rritjen e kapaciteteve audituese të burimeve njerëzore dhe forcimit të kapaciteteve institucionale, duke përqasur metodologji moderne për auditim, për t’iu përgjigjur nivelit të parametrave të kërkuar nga INTOSAI dhe rekomandimeve të dhëna nga kjo rezolutë.
	7. KLSH-ja gjatë vitit 2016 e në vijim të zbatojë strategjinë e menaxhimit të kontrollit të riskut, me qëllim identifikimin, analizimin  dhe monitorimin e risqeve kryesore që shoqërojnë përgjegjësitë e KLSH-së në funksion të minimizimit të ngjarjeve negative të paparashikuara dhe maksimizimin e mundësive gjatë veprimtarisë audituese.
	8. KLSH-ja, në zbatim të kërkesave të ligjit dhe standardeve ndërkombëtare të auditimit, duhet të rrisë adresimin e rekomandimeve në sektorë me impakt në publik, duke synuar që të jenë vlerë e shtuar në mirëqenien qytetare, si dhe të kërkojë ndjekjen e zbatimit të tyre në mënyrë të vazhdueshme.
	9. KLSH-ja të fuqizojë procesin e kontrollit të sigurimit të cilësisë, në zbatim të ISSAI-40 si një proces, i cili synon të garantojë shqyrtimin dhe analizën e brendshme të çdo procesi auditimi, në përfundim të procedurave të shqyrtimit të rekomandimeve nga institucioni i audituar dhe të marrjes së vendimeve përkatëse. Analiza duhet të fokusohet në trajtimin e argumenteve dhe sidomos referencave ligjore të përdorura nga personat përgjegjës, të cilët, brenda institucionit të audituar, kanë përgjegjësinë e shqyrtimit dhe marrjes së vendimeve në lidhje me rekomandimet.
	10. KLSH-ja duhet të angazhohet për të rritur bashkëpunimin institucional me Prokurorinë e Përgjithshme, nëpërmjet  monitorimit të ecurisë së padive penale dhe të zhvillojë një analizë fundore të saj në rastet e pushimit të çështjeve ose mosfillimit të çështjeve të referuara nga KLSH-ja në organin e akuzës. Kjo do të shërbejë për të kryer një analizë përfundimtare më të plotë, si dhe  kontrollin e cilësisë së vetë raporteve të auditimit.
	11. KLSH-ja, duke filluar nga viti i ardhshëm e në vijim, duhet të bëjë pjesë integrale të raportit vjetor që paraqitet në Kuvend, edhe një raport që përfshin shkallën dhe mënyrën e zbatimit të rekomandimeve, si dhe një raport mbi kontrollin e sigurimit të cilësisë së veprimtarisë audituese.
	12. KLSH-ja, duke filluar nga viti i ardhshëm, të bëjë pjesë integrale të raportit vjetor të perfomancës së KLSH-së, analizën e shkallës së evadimit dhe zbatimit të rekomandimeve që kanë në përmbajtje të tyre masa zhdëmtimi.
	13. KLSH-ja, në kuadër të bashkëpunimit institucional, për intensifikimin e luftës kundër korrupsionit dhe në funksion të miradministrimit të fondeve dhe pasurive publike, duhet të rishikojë marrëveshjet/memorandumet e bashkëpunimit me institucionet dhe organet ligjzbatuese, për t’iu përgjigjur sfidave dhe kërkesave të kohës.
	14. KLSH-ja të vijojë përqendrimin e punës  së vet  në intesifikimin e procesit auditues për të parandaluar, zbuluar dhe denoncuar aktet korruptive, në funksion të forcimit të kulturës së ndëshkueshmërisë dhe të mirëqeverisjes. 
	Kuvendi i Shqipërisë,
	Në funksion të detyrimeve të tij kushtetuese, por dhe në zbatim të rekomandimeve të Progresraportit 2015 për ngritjen e një mekanizmi më efikas nga Kuvendi për zbatimin e rekomandimeve të KLSH-së, shpreh angazhimin e tij maksimal në këtë drejtim, me qëllim përmirësimin e bashkëpunimit dhe ushtrimin e kontrollit parlamentar për zbatimin e rekomandimeve të KLSH-së sa më poshtë:
	- Të bashkëpunojë me KLSH-në dhe Qeverinë, që të rritet shkalla e ndërveprimit gjithëpërfshirës me të gjitha institucionet e administratës publike për zbatimin e rekomandimeve të KLSH-së;
	- Për rekomandimet në aspektin e përmirësimit të legjislacionit, sugjerohet që Kuvendi dhe KLSH-ja të organizojnë, të paktën 2 herë në vit, seanca dëgjimore me institucionet përkatëse dhe grupet e interesit, me qëllim vlerësimin e situatës ligjore dhe finalizimin e nismave ligjvënëse;
	- Në përmbushje të detyrimeve ligjore dhe në ushtrim të kontrollit parlamentar, duhet të angazhohet që të realizojë auditimin e llogarive financiare të KLSH-së dhe t’i bëjë ato publike;
		- Të shikojë mundësinë e krijimit të Nënkomisionit parlamentar brenda Konisionit për Ekonominë dhe Financat për të monitoruar në mënyrë sistematike aktivitetin e KLSH-së dhe zbatimin e rekomandimeve. 

ZËVENDËSKRYETARE
Valentina Leskaj

Miratuar në datën 20.10.2016









